b'\n_START_ARTICLE_\nTryggelev\n_START_SECTION_\nHistorie\n_START_PARAGRAPH_\nBynavnet forekommer i den gamle form Thruggeleue._NEWLINE_Tryggelev bestod i 1682 af 25 g\xc3\xa5rde, 4 huse med jord og 15 huse uden jord. Det samlede dyrkede areal udgjorde 695,2 t\xc3\xb8nder land skyldsat til 139,19 t\xc3\xb8nder hartkorn. Tryggelev var i virkeligheden 4 mere eller mindre integrerede byer: N\xc3\xb8rreballe, S\xc3\xb8nderballe, \xc3\x98sterballe og Kinderballe, sk\xc3\xb8nt de enkelte bebyggelser l\xc3\xa5 indbyrdes adskilte. Tryggelev ejerlav bestod af 7 vange, hvoraf 3 blev s\xc3\xa5et \xc3\xa5rligt, 4 havde rotationen 2/2. Reelt var der tale om to hovedvange med rotationen 2/2, to andre hovedvange brugt \xc3\xa5rligt samt 3 vange med uregelm\xc3\xa6ssig brug. Det hed s\xc3\xa5ledes om \xc3\x98sterskovs vang, at den st\xc3\xb8rste del l\xc3\xa5 til gr\xc3\xa6sning og ikke blev brugt til agerjord.\n_START_SECTION_\n1800-tallet\n_START_PARAGRAPH_\nTryggelev havde fattigg\xc3\xa5rden for Tryggelev-Fodslette og Humble p\xc3\xa5 skellet mellem de to sognekommuner. Den blev opf\xc3\xb8rt i 1880 og havde plads til 40 fattiglemmer. I slutningen af 1800-tallet havde Tryggelev desuden l\xc3\xa6gebolig, kro, k\xc3\xb8bmandsforretning, f\xc3\xa6llesmejeri og telefoncentral.\n_START_SECTION_\nJernbanen\n_START_PARAGRAPH_\nTryggelev havde station p\xc3\xa5 Langelandsbanen (1911-62). Stationsbygningen, der blev tegnet af arkitekt Helge Bojsen-M\xc3\xb8ller, er bevaret p\xc3\xa5 Jernbanevej 7.\n_START_SECTION_\nSkolen\n_START_PARAGRAPH_\nTryggelev Skole blev opf\xc3\xb8rt i 1961. Efter at v\xc3\xa6re oph\xc3\xb8rt som folkeskole har den senest v\xc3\xa6ret brugt som skole for asylans\xc3\xb8gere 2013-15. Nu st\xc3\xa5r den til nedrivning fordi der er konstateret skimmelsvamp.'